NYE Prius vises nå i Frankfurt :: altombil.com - Mercedes4U
Hovedside > NYE Prius vises nå i Frankfurt
NYE Prius vises nå i Frankfurt
Det er vel sikkert mange Toyota elskere som har ventet på en ny Prius en stund. Her kommer den og blir vist frem på Frankfurt Motorshow i disse dager.
Pioneren er skapt på nytt.
Les Pressemeldingen fra Toyota her:
Toyota viser frem sin nye Prius på bilutstillingen i Frankfurt (19. til 27. september) for første gang.
Introduksjonen av 4. generasjon Prius, vil vise en rekke forbedringer i utviklingen av Toyotas hybridteknologi.
Den nye modellen bygger videre på styrkene og erfaringene fra forgjengerne. Den setter en ny standard for drivstofføkonomi, utslipp og effektivitet. Hver eneste Prius-modell i rekken har kommet med forbedringer på disse områdene, men 4. generasjon tar det hittil største steget fremover i ytelser.
Samtidig er kjøreopplevelsen forbedret med raskere og mykere akselerasjon. Bilen akselererer jevnere med bedre samsvar mellom turtall og akselerasjon
Den nye modellens dynamiske egenskaper har sammenheng med at det er den første som er bygd på Toyotas TNGA-plattform (Toyota New Global Architecture / Toyotas nye, globale arkitektur). Denne gir bilen et lavere tyngdepunkt og bedre stabilitet. Designerne får større frihet til å forme bilen med lavere linjer og en mer atletisk profil. TNGA gir dessuten større muligheter i utformingen av interiøret og til å lage en bedre kupé med større komfort.
Bagasjeplassen er økt, ettersom hybridbatteriet har høyere energitetthet og er mindre, mens bakhjulsopphenget med double wishbone har en ny utforming som ikke går på bekostning av plassen i bagasjerommet.
Toyota Safety Sense-pakken er utvidet i den nye Prius og omfatter nå både radarstyrt adaptiv fartsholder og en funksjon knyttet til kollisjonsvern-systemet som oppdager fotgjengere.
Fullhybridsystemet har vært gjenstand for omfattende revisjoner for å forbedre effektiviteten, redusere vekt og forbedre ytelsene. Designendringer i motoren har forbedret den termiske virkningsgraden til mer enn 40 % - verdens beste resultat for en bensin­motor. Andre komponenter i hybridsystemet er gjort mer kompakte og har fått en annen plassering slik at hele pakken er optimalisert og bidrar til at tyngdepunktet blir enda lavere. Det nye nikkel-metallhydrid-batteriet er også mer kompakt, samtidig som levetiden og ladeytelsene er betydelig forbedret.
I sum skaper disse endringene og forbedringene et nytt og annerledes inntrykk av hvordan en miljøbil kan være å kjøre og skal se ut. Den nye Prius viser til fulle det forspranget Toyotas fullhybridteknologi har etablert, og har fortrinn som også vil føres videre i andre av Toyotas hybridmodeller.